פזית נוני

פזית נוני היא זמרת, שחקנית, אמנית, יוצרת ישראלית.

ביוגרפיה

פזית נוני נולדה וגדלה באילת, הבת השלישית מבין ארבעה אחים ואחיות (אחיה הבכור נפטר בגיל 52 ממחלת ה-ALS, אחיותיה טליה סמולש והצעירה שלהבת נוני). אביה, עזרא נוני, היה דודנה של השחקנית גאולה נוני.
בהיותה בת חמש עשרה נפטרה אימה, מזל נוני, ומיד אחר כך אביה (נפטר ב-2001) עזב את הארץ לסן דייגו ביחד עם פזית ואחותה הקטנה שלהבת.
בעת מגוריה בארצות הברית למדה משחק פזית באופן פרטי. כשמלאו לה שמונה עשרה היא שבה לישראל.
בצבא שירתה בלהקת הנח"ל 85, ביחד עם אמיר פייס ודפנה דקל, ושם הייתה אחת מהסולנים בשירים 'דרישת שלום', 'לאחד החיילים' ועוד. להקת הנח"ל 85 הייתה הלהקה הראשונה שחודשה אחרי שרפול פירק את הלהקות הצבאיות ובוימה על ידי צדי צרפתי.
בלהקת הנח"ל הכירה את בעלה לעתיד, עידן זילברשטיין, ששר איתה בלהקה. במהלך השירות למדה סטפס אצל מנחם עיני.
בתום השירות הצבאי שיחקה בהצגות "רומן ורומנסה", "מים שמיים ותיבה" ו"מה פתאום גורמזאנו" בתיאטרון בימת קדם של יצחק גורמזאנו גורן, והשתתפה בהצגה "חיילים של מים" בבימויו של צביקה קורמן שהציגה בפסטיבל עכו; שיחקה גם בהצגה "נפלאות הקרקס" בתיאטרון אורנה פורת, בבימויו של ישראל גוריון ובהצגה "גלות הנפש" שזילברשטיין כתב וביים בתיאטרון הסימטה.
הקימה ביחד עם זילברשטיין, גיל שטראוס ושמיל פרנקל את הרכב הרוק "נע לשבט", בו שרה; הייתה סולנית "שחור", להקת ג'אז פיוז'ן, בה היו חברים מאיר ישראל, עמוס עדני, אבי אנדריאן ומיכה מיכאלי, עמם הופיעה בפסטיבל ערד. ושרה עם "עוזי והסגנונות" בהרכב ההתחדשות שלהם.
במהלך השנים שיחקה בסרטים שונים, בהם הסרט הצרפתי "בעבור סשה" עם סופי מרסו (1991), "להב חצוי" של עמוס קולק עם פיי דאנאוויי (1992), "אוקטן 96" של עודד דוידוף (1993), גילמה את דמותה של מריה מגדלנה בסרט האמריקאי "ישו" (1995) ושיחקה ב"צעד קטן", סרט הביכורים של שחר סגל (2003). פזית עסקה גם בדיבובים, עברה קורס משחק מול מצלמה אצל רות דייכס והגישה פינה למשפחה בתוכנית הבוקר "איזה יופי" של קרין מגריזו.
שיחקה בתיאטרון הבובות "בובנוע" של זלמן אקרמן ולמדה ממנו את רזי היצירה של בובות המריונטות. למדה בובנאות (בובות כפפה) במשך שנתיים אצל מריה גורביץ', (שם יצרה את כל הבובות המופיעות בDVD שהוציאה, נשיבוק).
בשנת 1998 פזית נוני פתחה את "בובה בר", תיאטרון לילדים, נוער ומבוגרים, בו היא בנתה מריונטות איתן היא מופיעה, וכן הופיעה עם התיאטרון בהולנד. בתיאטרון מתקיימות הצגות יחיד של תיאטרון סיפור, הצגות ילדים ומופעים למבוגרים, חלקם בסיוע חברת "תרבות לישראל".
נוני יצרה את מופע סיפור המוזיקלי להורים וילדים "נשיבוק" (נשיקה+חיבוק), המיועדים לפעוטות בגילאי שנתיים ומעלה, בו היא מארחת סופרים ומשוררים, שבהמשך הוביל להנפקת הוציאה דיסק "נשיבוק" ובו עשרים ואחד שירים מקוריים, אותם נוני כתבה והלחינה, בהפקה ועיבודים של הוא עידן זילברשטיין, שהובילו לאחר מכן להוצאת קלטת וידאו בהד ארצי (NMC) בשם זה, בבימוי מרקו כרמל ובהשתתפות השחקן אורי גוטליב.
הפקות נוספות בהן לקחה נוני חלק במהלך השנים: קלטות הילדים 'אצבעות' של ליאורה שלזינגר עם דני בסן ואפרת רייטן ובקלטת 'פי פט וטו' עם עירית ענבי ועופר בלום, הנחתה את תוכניות הרדיו "נשיבוק לחנוכה" ו"נשיבוק לט"ו בשבט" בקול הים האדום 1. ב-2005 נוני הוציאה את הדיסק "אבאלו". באלבום שירים מקוריים אותם נוני כתבה והלחינה והוא מיועד לגילאי שנתיים ומעלה. נוני כיכבה גם בקלטות הווידאו לילדים "פיט פט וטו" ו"אצבעות". ב-2011 הוציאה את אלבום הבכורה "לתחנה הבאה". אותו כתבו והלחינו נוני וזילברשטיין. האלבום משלב פולק, רוק, בלוז ופופ גיטרות אקוסטי. ב-2014 הוציאה ספר ילדים 'הדובי ואני בעולם הדמיון' בהוצאת "ספר אישי", בו קורא הספר הוא גיבור הסיפור. ב-2016 הוציאה ספר ילדים שני, 'מאיה רוצה להיות תינוקת'. ובאותה שנה שיחקה בסרט קצר בבימוי יבגני בלינוב, על המעקה - On the ledge, שם כתבה גם את שיר הנושא SEEK FOR THE LIGHT. ב-2016 משחקת תפקיד ראשי בהצגה - 'אם תתקרבי', עם שמעון סיאני. ב-2016 שרה ומשחקת בהצגה 'אצל עליזה בחצר', בתיאטרון נוצר, עם השחקניות: שפרה מילשטין, יעל ברנפלד, בהט קלצ'י.
פזית נוני נשואה לעידן זילברשטיין - במאי, כותב מחזות, מלחין ומעבד ולהם שני ילדים.